Drienov

O rovnomennom hrade pozri Drienov (hrad). 

Drienov je obec na Slovensku v okrese Prešov.

Polohopis 
Obec leží v Košickej kotline medzi Košicami a Prešovom.

Ulice 
Kvetná, Revolučná, Žižkova, Jarná, Záhradná, Krátka, Májová, Mierová, Osloboditeľov, Partizánska, Tehelná, Námestie Kapitána Nálepku, Košická, Okružná, Jarková, Mlynská, Letná, Pod Dvorom

Vodné toky 
rieka Torysa, Drienovský potok

Symboly obce 
Erb obce tvorí v modrom štíte v zelenej pažiti stojaca žena v strieborných šatoch s červeným ľajblíkom a červenou, zlato prepásanou zásterou, v zlatej šatke a zlatých čižmičkách, s ľavicou vbok, v pravici so zelenolistou vetvičkou s dvomi červenými drienkami.

Dejiny 
Podľa archeologických nálezov a historických prameňov, patrí obec Drienov k najstarším a najvýznamnejším obciam Šariša. Existovala už vo veľkomoravskom období, aj keď prvá písomná zmienka o nej je z roku 1283/1284, pod názvom Somus. Predpokladá sa, že názov Drienov je odvodený od pomenovania krovitého stromu drieňa čiže drienky.

V prvom období Uhorského štátu obec patrila šľachticom z chazarskeho etnika (Krabari), rodu Abovcov. Abovci dali pred rokom 1300 postaviť hrad Drienov (castrum Somus), nachádzajúci sa v katastri obce Obišovce, na kopci Zamčisko nad údolím rieky Svinky.

5. septembra 1449 sa odohrala pri Drienove bitka, v ktorej Jiskroví vojaci porazili Huňadyho oddiely vedené Tomášom Székelym.

Pravdepodobne na rozhraní 17. a 18. storočia splynulo s Drienovom osídlenie Židova, nachádzajúce sa na hornom konci obce.

V 2. svetovej vojne bola obec oslobodená sovietskou armádou dňa 19. januára 1945.

Politika

Obecné zastupiteľstvo 
Voľby starostu obce a poslancov Obecného zastupiteľstva v Drienove 2. decembra 2006

Výsledky

Z 1585 oprávnených voličov sa volieb zúčastnilo 887. Odovzdaných bolo 859 platných hlasov. Volebná účasť bola 55,96%.

Starosta:
Ing. Jozef Petro: 628 hlasov

Volí sa 9 poslancov.

Kultúra a zaujímavosti

Hudba 
Nachádza sa tu pobočka CZUŠ sv.Mikuláša. Každý rok usporadúva koncerty, na ktorých si môžete vypočuť nielen krásne skladby od rôznych autorov na rôznych nástrojoch, ale ponuka sa vám aj vstup do galérie umeleckých prác študentov a taktiež tanečné predstavenia.

V máji sa koná Chrámový koncert - v kostole sv. Šimona a Júdy.

Chránené územia 
Národná prírodná rezervácia Gýmešský jarok je národná prírodná rezervácia v správe štátnej ochrany prírody Prešov.

Nachádza sa v katastrálnom území obce Drienov v okrese Prešov v Prešovskom kraji. Územie bolo vyhlásené v roku 1981 na rozlohe 20,6200 ha. Ochranné pásmo nebolo určené.

Predmetom ochrany je: NPR je vyhlásená na ochranu lesných spoločenstiev brezových dúbrav a oglejených bukových dúbrav v Košickej kotline na vedecko-výskumné, náučné a kultúrno-výchovné ciele.[1]

Referencie:

Štátny zoznam osobitne chránených častí prírody SR

http://uzemia.enviroportal.sk/main/detail/cislo/535

Fotto: D.Očenáš

Stavby

Kostol Rímskokatolícky sv. Šimona a Júdu 
pôvodne gotický z 1. polovice 14. storočia, rozšírený v 15.storočí presbytériom. Barokovo upravený po roku 1749.

V hornej časti veže je pôvodne gotické okienko.

Chrám Greckokatolícky Zosnutia Presvätej Bohorodičky 
Postavený v roku 1902 v ukrajinskom štýle.

Kaplnka sv. Cyrila a Metoda 

Postavená v roku 1996.

V kaplnke sa slúži iba pohrebná liturgia a na liturgia vo sviatok sv. Cyrila a Metoda (starosloviensky).

Pomníky 
Pomník vojakom padlým v 1. a 2. sv. vojne

Pravidelné podujatia 
Hudobné koncerty, plesy, ...

Hospodárstvo a infraštruktúra

Doprava 
 Autobusová doprava: SAD Košice, SAD Prešov. 
 Diaľničná doprava: 1 km od dediny - spojenie s Prešovom a Košicami. 
 Vlaková doprava: po blízkosti Kysak a príp. Obišovce. 
 Letecká doprava: letisko Košice.

Školstvo 
 MŠ Drienov
 Základná škola Drienov je plnoorganizovaná základná škola s rozšíreným vyučovaním jazykov.
 Jedáleň Drienov

Osobnosti

Významné osobnosti 
Jolana Kirczová (* 1909 – † 1936) – umelecká keramička

Albín Korem (* 1941 – † 2006) – spisovateľ (Africké rozprávky; Ghana, Ghančania a ja; Šarišsko-slovenský slovník z obce Drienov a ďalšie), cestovateľ. Po absolvovaní Vysokej školy poľnohospodárskej v Nitre v roku 1968 emigroval do Kanady resp. Spojených štátov amerických, kde žili jeho príbuzní. V roku 1971 začal svoje vyše tridsaťročné pôsobenie v Ghane. V roku 1984 ghanský prezident Jerry John Rawlings napí­sal jeho rodičom list kde píše: „Jeho práca tu ho odlučuje od Vás na dlhý čas, ale rád by som Vám dal vedieť, ako veľmi oceňujeme túto jeho obetavosť.“ Prezident pomenoval Albína Korema obhajcom vidieckych farmárov, učiteľom a priateľom, ktorého články otvárali myslenie ľudí­. Neskôr Korem aj vďaka listu od ghanského prezidenta získal naspäť cestovný pas a po rokoch emigrácie navštívil svojich rodičov. V miestnej základnej škole v Drienove sa s Albínom Koremom uskutočnili opakované besedy, kde Ghanu predstavil prostredníctvom exponátov cudzokrajných ozdobných nástrojov či obrazového materiálu.

Médiá (foto, audio, dokumenty)

Referencie

Iné projekty

Externé odkazy 
 
 http://www.pamiatkynaslovensku.sk/

 
Obce okresu Prešov